విజయవాడలో యాత్రికులను ఆకర్షించే స్థలాలు

**విజయవాడ**, గతంలో బేజవాడగా పిలువబడినది. భారతదేశం లోని ఆంధ్రప్రదేశ్ రాష్ట్రంలో  జనసాంద్రత పరంగా రెండవ అతిపెద్ద నగరం.ఇది.  విజయవాడ ఎన్‌టిఆర్ జిల్లాకు పరిపాలనా కేంద్రంగా ఉంది. రాష్ట్ర రాజధాని ప్రాంతంలో భాగంగా కూడా ఈ నగరం ఉంది. విజయవాడ కృష్ణా నది తీరంలో ఉంది. బుడమేరు వాగు సమీపంలో ప్రవహిస్తుంది. తూర్పు కనుమల శ్రేణికి చెందిన కొండలు నగరాన్ని చుట్టుముట్టి ఉన్నాయి. 

## ధార్మిక  ప్రదేశాలు
విజయవాడ ప్రసిద్ధ దేవాలయాలు, చర్చిలు, మసీదులు, జైన దేవాలయాలకు ప్రసిద్ధమైన పవిత్ర ప్రాంతంగా గుర్తించబడింది.కర్మకాండలకు, నదులను  ఆరాధించే, 12 సంవత్సరాలకు ఒకసారి వచ్చే   కృష్ణా నదిపుష్కరాల కు విజయవాడ ఆతిథ్యాన్ని ఇస్తుంది.  

* **అక్కన్న మాదన్న  గుహలు**

అక్కన్న మాదన్న  గుహలు ఇంద్రకీలాద్రి కొండ దిగువున ,ప్రసిద్ధ కనక దుర్గా ఆలయానికి సమీపంలో ఉన్నాయి. పురాణ కథనాల ప్రకారం ఈ సుందరమైన గుహలు 7వ శతాబ్దానికి చెందినవి. గోల్కొండ నవాబు కులీ కుతుబ్ షా రాజసభలో మంత్రులుగా పనిచేసిన అక్కన్న, మాదన్నలకు అంకితంగా ఈ గుహలు నిర్మించబడ్డాయి. శిలలలో తవ్వబడిన ఈ గుహలు మూడు గర్భగృహాలతో కూడిన నిర్మాణంగా ఉన్నాయి. స్తంభాలతో కూడిన మండపం ఉన్నప్పటికీ అలంకార శిల్పాలు లేకుండా నిర్మించబడ్డాయి. ఈ నిర్మాణ శైలి గత యుగపు వైభవాన్ని ప్రతిబింబిస్తుంది. కుతుబ్ షా రాజ్యంలో ఉన్న ఈ ఇద్దరు ప్రధాన కార్యదర్శుల విషాదాంతాన్ని కూడా సూచిస్తుంది. గుహలలో ఉన్న దేవాలయం 17వ శతాబ్దంలో నిర్మించబడింది. సమీపంలో ఉన్న మరొక పురాతన గుహ 2వ శతాబ్దానికి చెందినది. ఆ గుహలో త్రిమూర్తులు అయిన బ్రహ్మ, విష్ణు, శివ విగ్రహాలు ఉన్నాయి

* **గుణదల మాతా**  పుణ్యక్షేత్రం 

1925 సంవత్సరంలో గుణదలలో ఉన్న సెయింట్ జోసెఫ్ అనాథాశ్రమ రెక్టర్ అయిన ఫాదర్ ఆర్లాటి యేసు క్రీస్తు ప్రభువు కి తల్లి అయిన మేరీ విగ్రహాన్ని ప్రతిష్ఠించారు. అనంతరం ఒక చర్చి నిర్మించబడింది. 1971 సంవత్సరంలో ఆ చర్చి పవిత్రీకరించబడింది. ప్రస్తుతం ఈ చర్చి గుణదల మేరీ మాతా చర్చిగా ప్రసిద్ధి చెందింది. ఆ తర్వాత నుంచి అవర్ లేడీ ఆఫ్ లూర్ద్స్ పండుగ ప్రతి సంవత్సరం ఇక్కడ నిర్వహించబడుతోంది. వందలాది మంది భక్తులు ఈ వేడుకకు హాజరవుతారు. ఈ చర్చి నగర తూర్పు భాగంలో ఉన్న ఒక కొండపై నిర్మించబడింది.

#### కనకదుర్గ ఆలయం
thumb|ప్రకాశం బ్యారేజీ రిజర్వాయర్  దృశ్యం|220x220px
* విజయవాడలోనే కాక, దేశమంతతటిలో  అత్యంత ప్రసిద్ధ ఆలయాలలో ఒకటైన కనకదుర్గ ఆలయం కృష్ణా నది తీరంలోని ఇంద్రకీలాద్రి కొండపై ఉంది. ఇది అష్టాదశ శక్తి పీఠాలలో ఒకటి.  ఆలయం విజయవాడ నగర మధ్యలో  ఉంది. విజయవాడ రైల్వే స్టేషన్ నుంచి, బస్ స్టేషన్ నుంచి సుమారు 10 నిమిషాల ప్రయాణ దూరంలో ఉంది. విజయవాడ విమానాశ్రయం నుంచి సుమారు 20 కిలోమీటర్ల దూరంలో ఉంది. బస్ స్టాండ్ నుంచి, రైల్వే స్టేషన్ నుంచి ప్రతి 20 నిమిషాలకు ఆలయానికి బస్సులు నడుస్తాయి. ఘాట్ రోడ్డులో వాహనంలో వెళ్లే సౌకర్యం ఉంది. మెట్ల మార్గంలో కాలినడకన వెళ్లే అవకాశం కూడా ఉంది. దసరా పండుగ సమయంలో తొమ్మిది రోజుల పాటు ప్రత్యేక పూజలు నిర్వహించబడతాయి. ఈ ఉత్సవాన్ని నవరాత్రి పండుగగా పిలుస్తారు. ప్రతి సంవత్సరం ఈ ఆలయంలో నవరాత్రి ఉత్సవాలు ఘనంగా నిర్వహించబడతాయి. కృష్ణా నదిలో పవిత్ర స్నానం చేసిన అనంతరం నగర పరిసర ప్రాంతాల నుంచి వచ్చిన భక్తులు పెద్ద సంఖ్యలో ఈ ఆలయాన్ని దర్శిస్తారు.

**మొఘల్రాజపురం గుహలు**

**మొఘలరాజాపురం** గుహలు విజయవాడలోని వివిధ ప్రాంతాలలో ఉన్న ఐదు శిలా గుహల సమూహం. ఈ గుహలు శివునికి అంకితంగా తవ్వబడినవి. తూర్పు చాళుక్యుల పాలన కాలంలో గానీ విష్ణుకుండినుల పాలన కాలంలో గానీ ఈ గుహలు నిర్మించబడినవిగా భావించబడుతున్నాయి. సాధారణంగా ఈ గుహలను అక్కన్న మాదన్న గుహల తరువాతి కాలానికి చెందినవిగా పరిగణిస్తారు. సుమారు 7వ శతాబ్దానికి చెందినవిగా తేదీ నిర్ధారణ చేయబడింది.
 

## ప్రముఖ స్థలాలు

* **ప్రకాశం బ్యారేజీ**
* కృష్ణా నదిపై నిర్మించబడిన ప్రాథమిక ఆనకట్టను సుమారు 150 సంవత్సరాలకు ముందు నిర్మించారు. ఆనకట్ట నిర్మాణం 1852 సంవత్సరంలో ప్రారంభమై 1855 సంవత్సరంలో పూర్తయింది. ప్రస్తుతం ఉన్న నిర్మాణం 1950ల కాలానికి చెందింది. ఈ బ్యారేజ్ పొడవు 1,223.5 మీటర్లు (4,014 అడుగులు). విజయవాడ నగరంలో ప్రవహించే అనేక కాలువలు ఈ బ్యారేజ్ వెనుక ఏర్పడిన సరస్సులో కలుస్తాయి.

* **కృష్ణవేణి మండపం** 
* కృష్ణవేణి మండపాన్ని నది మ్యూజియంగా కూడా పిలుస్తారు. ఇది ప్రకాశం బ్యారేజ్ పక్కన ఉంది. కృష్ణా ఇండస్ట్రియల్ అండ్ అగ్రికల్చరల్ ఎగ్జిబిషన్ సొసైటీ ద్వారా ఈ మండపం నిర్మించబడింది. ఇందులో కృష్ణా నది భౌగోళిక మార్గ పటము, ప్రపంచ కరెన్సీ నమూనాలు, కృష్ణమ్మ విగ్రహం వంటి ప్రదర్శనలు ఉన్నాయి.

* **ఉండవల్లి గుహలు**

విజయవాడ నుంచి ఐదు కిలోమీటర్ల దూరంలో కృష్ణా నది అవతలి ఒడ్డున ఉండవల్లి గుహలు ఉన్నాయి. ఈ గుహలు క్రీస్తుశకం 7వ శతాబ్దంలో చెక్కబడినవిగా భావించబడుతున్నాయి. బౌద్ధ సన్యాసులు వర్షాకాలంలో విశ్రాంతి గృహంగా ఈ రెండు అంతస్తుల గుహ నిర్మాణాన్ని ఉపయోగించారు. శయన భంగిమలో ఉన్న బుద్ధుడి భారీ ఏకశిలా విగ్రహం అత్యంత అద్భుతంగా కనిపిస్తుంది 

* **రాజీవ్ గాంధీ పార్క్** 

విజయవాడ మున్సిపల్ కార్పొరేషన్ అత్యంత శ్రద్ధతో అభివృద్ధి చేసిన ఈ పార్క్ నగర ప్రవేశద్వారం వద్ద పర్యాటకులను ఆహ్వానిస్తుంది. ఆకర్షణీయమైన ఉద్యానవన వ్యవస్థ ఈ పార్క్ కి ప్రత్యేకత. ఇందులో మినీ జూ, సంగీతంతో కూడిన వాటర్ ఫౌంటెన్ ఉన్నాయి. ఈ పార్క్ మధ్యాహ్నం 2 గంటల నుంచి సాయంత్రం 8 గంటల వరకు తెరిచి ఉంటుంది..

* **గాంధీ హిల్**

దేశంలోనే మొదటి గాంధీ స్మారకాన్ని ఏడు స్తూపాలతో కూడిన రూపంలో ఈ కొండపై నిర్మించారు. ఈ కొండ ఎత్తు 500 అడుగులు (150 మీటర్లు). 52 అడుగుల (16 మీటర్లు) ఎత్తు గల స్తూపాన్ని 6 అక్టోబర్ 1968 న భారతదేశ అప్పటి రాష్ట్రపతి డా. జాకీర్ హుస్సేన్ ఆవిష్కరించారు. గాంధీ స్మారక గ్రంథాలయం, మహాత్మా గాంధీ జీవితం పై సౌండ్ అండ్ లైట్ ప్రదర్శన, ప్లానెటేరియం ఇతర ఆకర్షణలుగా ఉన్నాయి.

* **విక్టోరియా జూబ్లీ మ్యూజియం**

పురావస్తు శాస్త్ర ప్రియులకు అనుకూలమైన ఈ మ్యూజియంలో పురాతన శిల్పాలు, చిత్రాలు, విగ్రహాలు, ఆయుధాలు, వంటపాత్రలు, శాసనాల సమాహారం శ్రద్ధగా సంరక్షించబడింది. మరమ్మత్తు పనుల కారణంగా ప్రస్తుతం ఈ మ్యూజియం తాత్కాలికంగా మూసివేయబడింది.

* **భవానీ ద్వీపం**

నదిలో ఉన్న అతిపెద్ద దీవులలో ఒకటిగా భావించబడే భవానీ దీవి విజయవాడ నగరానికి సమీపంగా కృష్ణా నదిలో ఉంది. 133 ఎకరాల (54 హెక్టార్లు) విస్తీర్ణం గల ఈ దీవిని ఆంధ్రప్రదేశ్ పర్యాటక శాఖ ఆకర్షణీయమైన పర్యాటక కేంద్రంగా, నది తీరం రిసార్ట్‌గా అభివృద్ధి చేసే ప్రక్రియలో ఉంది..
## బాహ్య లింకులు

* అక్కన్న మాదన్న గుహలు
* విజయవాడ వద్ద చూడవలసిన 13 స్థలాలు 

## మూలాలు
వర్గం:విజయవాడ దగ్గర లోని పుణ్యక్షేత్రాలు
వర్గం:విజయవాడ పర్యాటకం
వర్గం:విజయవాడ పర్యాటక ఆకర్షణలు
వర్గం:అష్టాదశ శక్తిపీఠాలు